Ceea ce se întîmplă într-o viață trăită, printre picăturile de apă, în mai puțin de două ore, îți crează, brusc, o stare de euforie ca mai apoi să te întindă pe gînduri și să te provoace să-ți răspunzi la unele întrebări: Oare această apă a vieții există cu adevărat? Oare lumea aceasta este vie? Oare noi, oamenii, putem trăi veșnic dacă reușim să ne oglindim în această apă vie? Oare noi, oamenii, arătăm la fel cum credeam, atunci cînd ne privim chipul în apa vie? Cromatica produce vibrații, iar estetica spectacolului (scenografia) abundă într-o viziune și ea compusă din fragmente diferite, propuse spre a fi combinate, astfel încît rezultatul să fie unul complex de simplu – influențe avangardiste, săgeți moderne și post-moderne, frînturi de clasic, flash-uri pornite din cubism.